### Resumé

Byrådet har besluttet at fremme de vedtagne byvisioner i Egtved og Jelling med et økonomisk tilskud på 1 mio. kr. i 2025. Forvaltningen foreslår, at borgernes idéer danner grundlag for hvilke initiativer, der sættes i gang og at borgerne bliver medbestemmende i processen. Det indstilles, at udvalget godkender kriterier og rammer for processen og følger udviklingen med henblik på at sikre, at initiativerne bliver sat i gang i 2025.

### Sagsfremstilling

Byrådet vedtog i 2020 og 2021 byvisioner for Jelling og Egtved. Processen om byvisionen fik engageret mange mennesker i begge byer. Forvaltningen oplever i dag, at visionerne er forankret lokalt, og at borgerne knytter forventninger til dem. Det er vigtigt med en synlig og forholdsvis hurtig opfølgning på visionerne, der bygger på borgernes og erhvervslivets initiativforslag og behov.

I budgetforlig [adresse] blev der afsat 1 mio. kr. til at påbegynde realisering af byvisioner for Jelling og Egtved. Hermed fremlægges forslag til, hvordan nogle af grebene i byvisionerne kan omsættes til handling i de to byer inden for den økonomiske ramme.

Forvaltningen foreslår, at borgernes ideer fra byvisionsproces danner grundlag for hvilke initiativer, der sættes i gang. Der kan suppleres med et Open Call, hvor også nye idéer kan komme i spil. Forvaltningen foreslår, at udvalget godkender kriterier og rammer for processen. Udvælgelse og igangsætning sker administrativt i samarbejde med lokale råd/foreninger (i hver by nedsættes en bypuljegruppe). Udvalget følger udviklingen med henblik på at sikre, at initiativerne bliver sat i gang i 2025.

**Kriterier**

* Initiativet skal fremme et eller flere greb i byvisionerne,
* Der skal stå borgere bag initiativet, og de skal involveres i udførslen,
* Initiativet skal kunne påbegyndes i 2025 og være realiseret inden udgangen af 2026
* Initiativet skal som udgangspunkt ikke kunne finansieres via andre puljer,
* Det tilstræbes, at der iværksættes tre–fem initiativer inden for den økonomiske ramme, heraf mindst ét, hvor kommunens midler er medfinansiering til en større fondsansøgning.

**Rammer for processen**

Repræsentanter fra lokalråd/udviklingsråd, handels-/erhvervsforening og administration (bypuljegruppen) drøfter borgernes idéer til initiativer i byvisionerne. Det afklares, hvilke idéer til initiativer, som lever op til kriterierne. Der suppleres desuden med et Open Call, hvor også borgere kan byde ind med nye idéer til initiativer. Det kan f.eks. være idéer målrettet specifikke aldersgrupper, særlige steder mv. Idéerne skal fortsat leve op til byvisionen og kriterierne.

Der findes herefter frem til de mest efterspurgte initiativer. Det sker ved at der holdes en åben afstemning i hver af de to byer og udvælges de tre-fem mest populære idéer.

Efter udvælgelsen kontaktes tovholdere på idéerne og initiativerne igangsættes. Der evalueres løbende på proces og initiativer.

Byudvikling & Arkitektur er tovholder på proces, involvering samt evaluering.

Teknisk Udvalg modtager i 2025 en status om fremdrift og resultater.

### Økonomi

Midlerne fordeles med 0.5 mio. kr. til Jelling og 0,5 mio. kr. til Egtved.

### Klima og resiliensvurdering

Projekter der søges realiseret vil skulle redegøre for valg omkring bæredygtighed og klima.

### Sagens videre forløb

Sagen skal alene behandles i Teknisk Udvalg.

### Indstilling Teknik- og Miljødirektøren indstiller

**at** kriterierne godkendes, og

**at** rammer for processen godkendes.

### Beslutning

Godkendt.